## Rješenje kojim se leasing društvu Central European Leasing d.d., Zagreb, oduzima odobrenje za obavljanje poslova leasinga-poslova financijskog leasinga

### NN 26/2009 (27.2.2009.), Rješenje kojim se leasing društvu Central European Leasing d.d., Zagreb, oduzima odobrenje za obavljanje poslova leasinga-poslova financijskog leasinga

**HRVATSKA AGENCIJA ZA NADZOR FINANCIJSKIH USLUGA**

580

Na temelju odredbi članka 8. stavka 1. i članka 19. Zakona o Hrvatskoj agenciji za nadzor financijskih usluga (»Narodne novine« br: 140/05), odredbi članka 18. stavka 1. točke 1., 2. i 3. i članka 66. točke 3. Zakona o leasingu (»Narodne novine« br: 135/06) te odredbe članka 202. Zakona o općem upravnom postupku (»Narodne novine« br. 53/91, 103/96-Odluka USRH), Uprava Hrvatske agencije za nadzor financijskih usluga, po službenoj dužnosti u predmetu oduzimanja odobrenja za obavljanje poslova leasinga društvu Central European Leasing d.d., Marulićev trg 10, Zagreb na sjednici održanoj 19. veljače 2009. godine, donijela je

RJEŠENJE

1. Leasing društvu Central European Leasing d.d., Marulićev trg 10, Zagreb, MBS: 080569116, oduzima se odobrenje za obavljanje poslova leasinga-poslova financijskog leasinga.

2. Leasing društvo Central European Leasing d.d., Marulićev trg 10, Zagreb, MBS: 080569116, ne smije sklapati poslove u vezi s obavljanjem poslova leasinga od dana dostave ovog rješenja, osim onih poslova koji imaju za cilj i kojima se osigurava prestanak ovog leasing društva na način određen Zakonom o leasingu.

3. Ovo Rješenje objavit će se u »Narodnim novinama«.

Obrazloženje

1.) Hrvatska agencija za nadzor financijskih usluga (dalje u tekstu: Agencija) je 25. listopada 2007. temeljem odredbe članka 15. a u svezi s odredbama članka 14. i 21. Zakona o leasingu (»Narodne novine« br: 135/06, dalje u tekstu: Zakon), donijela Rješenje, klasa: UP/I-451-01/07-02/14, urbroj: 326-114-07-15 kojim je društvu Central European Leasing d.d. (tada: Central European Credit d.d.), Marulićev trg 10, Zagreb (dalje u tekstu: Društvo) izdala odobrenje za obavljanje poslova financijskog leasinga, a Eszter Szuszanna Varga, Gergely Szabolcs Bánfai i Tomislavu Čuli izdala odobrenja za obavljanje funkcije članova uprave Društva.

Temeljem obavijesti Društva dostavljenoj Agenciji 8. listopada 2008. godine po punomoćniku odvjetniku Damiru Linti iz Odvjetničkog društva Bogdanović, Dolički & Partneri, Miramarska 24, Zagreb, o prestanku funkcije člana Uprave za Tomislava Čulu, o podnošenju ostavke Tomislava Čule na funkciju člana Uprave Društva od 3. listopada 2008., te iz Rješenja registarskog suda od 28. 10. 2008., pod brojem: Tt-08/13056-4 o upisu promjene članova Uprave – proizlazi da je Tomislav Čulo prestao biti član Uprave Društva. Slijedom iznijetog, Agencija je utvrdila da je Tomislavu Čuli s danom 17. listopada 2008. prestala funkcija člana Uprave Društva.

Naime, Tomislav Čulo je bio jedini član Uprave Društva koji je ispunjavao uvjete iz odredbi članka 19. stavka 2. i 3. Zakona, odnosno s prebivalištem u Republici Hrvatskoj i koji zna hrvatski jezik. Odredba članka 19. st. 2. Zakona o leasingu propisuje da najmanje jedan član uprave leasing društva mora znati hrvatski jezik, a odredba st. 3. istog članka ovog Zakona propisuje da najmanje jedan član uprave mora u Republici Hrvatskoj imati prebivalište. Do dana donošenja ovog rješenja, Agencija nije zaprimila zahtjev Nadzornog odbora Društva kojim se traži izdavanje odobrenja za imenovanje člana Uprave za novog kandidata koji ispunjava uvjete iz odredbe članka 19. st. 2. i 3. Zakona.

Nadalje, Agencija je u razdoblju od 23. listopada 2008. godine do 5. prosinca 2008. obavila neposredni nadzor nad poslovanjem Društva koji je obuhvatio razdoblje od 25. listopada 2007. do 3. studenog 2008. O obavljenom neposrednom nadzoru 5. prosinca 2008. godine sastavljen je Zapisnik o neposrednom nadzoru, klasa: UP/I-041-02/08-10/12, urbroj: 326-212-08-7, (dalje u tekstu: Zapisnik). Društvu je bilo omogućeno ostvariti i zaštititi svoja prava i pravne interese sukladno članku 135. Zakona o općem upravnom postupku (»Narodne novine« br. 53/91, 103/96 – Odluka USRH) na način da je bilo pozvano očitovati se na Zapisnik, odnosno dostaviti eventualne primjedbe uz koje je bilo dužno priložiti dokumentaciju kojom dokazuje osnovanost navoda. Na Zapisnik o obavljenom nadzoru, Društvo je Agenciji 18. prosinca 2008. dostavilo Očitovanje (klasa: UP/I-041-02/08-10/12, urbroj: 383-212-08-9). Navedenim Očitovanjem na Zapisnik o neposrednom nadzoru ne mijenja se u bitnom stanje utvrđeno neposrednim nadzorom, štoviše istim se potvrđuje točnost određenih nedostataka i nepravilnosti utvrđenih Zapisnikom.

Zapisnikom su, između ostalog, nedvojbeno utvrđene i sljedeće činjenice na podlozi kojih Agencija donosi ovo rješenje:

– Društvo u razdoblju od dana izdavanja odobrenja za obavljanje poslova leasinga tj. od 25. listopada 2007., pa sve do pa sve do dana zaključenja nadzora tj. 5. prosinca 2008. nije zaključilo niti jedan ugovor o leasingu odnosno nije obavljalo poslove leasinga za što je odobrenje izdano;

Odredbom članka 18. stavkom 1. točkom 1. Zakona, propisano je da će Agencija leasing društvu koje ne počne poslovati unutar godine dana od dana izdavanja odobrenja za obavljanje poslova leasinga oduzeti odobrenje za obavljanje poslova leasinga.

– Društvo u razdoblju od 18. listopada 2008. pa sve do dana zaključenja nadzora tj. 5. prosinca 2008., nema člana uprave koji ima prebivalište u Republici Hrvatskoj i zna hrvatski jezik.

Odredbom članka 18. stavka 1. točke 3. Zakona, propisano je da će Agencija oduzeti odobrenje za obavljanje poslova leasinga ako leasing društvo prestane ispunjavati uvjete na temelju kojih je dobilo odobrenje za obavljanje poslova leasinga.

Slijedom svega iznesenog, temeljem odredbi članka 18. stavka 1. točke 1., 2. i 3. i članka 66. točke 3. Zakona, te odredbe članka 202. Zakona o općem upravnom postupku, Agencija je odlučila kao u točki 1. izrijeke ovog rješenja.

2.) Temeljem odredbe članka 18. stavka 3. Zakona, Agencija će ovo rješenje objaviti u »Narodnim novinama«, dostaviti ga nadležnom trgovačkom sudu i o tome izdati priopćenje za javnost.

UPUTA O PRAVNOM LIJEKU

Protiv ovog rješenja, žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-01/09-02/4

Urbroj: 326-114-09-1

Zagreb, 19. veljače 2009.

Zamjenik predsjednika Uprave
Ivan Vrljić, v. r.

Rješenje, NN 26/2009-580